Ola M. Johannessen

Ola Mathias Johannessen (født 2. juli 1938) er en norsk professor i oseanografi. Han er kjent for sin forskning innen polarforskning og klimaforskning.

 Liv og virke 
Ola M. Johannessen var fra 1986 til 2010 direktør ved Nansensenteret (Nansen Environmental and Remote Sensing Center, NERSC) i Bergen. Han er også tilknyttet Mohn-Sverdrup Center for Global Ocean Studies and Operational Oceanography.«Ola M. Johannessen» , presentasjon fra Nansen Environmental and Remote Sensing Center. Han har siden 1987 vært professor ved Geofysisk Institutt, Universitetet i Bergen.

Johannessen avla i 1965 cand.real.-graden med hovedfag i oseanografi ved Universitetet i Bergen.«Curriculum Vitae Prof. Ola M. Johannessen» , Nansen International Environmental and Remote Sensing Center. Han var i 1966 ved Universitetet i São Paulo som gjesteforsker og var deretter fra 1966 til 1970 tilknyttet McGill University i Montréal. Fra 1970 til 1974 arbeidet Johannessen ved NATO Research Center i Italia. I 1974 startet Johannessen sin karriere ved Universitetet i Bergen, fra 1975 som førsteamanuensis og fra 1987 som professor ved Geofysisk Institutt. Johannessen var i årene 1980 til 1982 også tilknyttet Chr. Michelsens Institutt. Han var i 1982 innehaver av Arctic Chair ved Naval Postgraduate School i Monterey, USA. I 1985 var Johannessen gjesteforsker ved Massachusetts Institute of Technology i Boston. 

I sin forskning har Johannessen engasjert seg i spørsmål knyttet til klima, særlig i polarområdene. Han er forfatter av et stort antall bøker og artikler.

 Utmerkelser 
Ola M. Johannessen har mottatt en rekke utmerkelser for sitt virke. Kongen utnevnte 24. november 2008 Johannessen til ridder av 1. klasse av St. Olavs Orden «for hans innsats for klima- og polarforskning.»«Utnevnelser til St. Olavs Orden», Kongehuset. Johannessen ble i 2005 hedret med Descartes-prisen for sin deltagelse i prosjektet Climate and environmental change in the Arctic (CECA).2005 EU Descartes Prize for Research Laureates, European Commission, Research. Han mottok i 2002 Framkomiteens Nansenbelønning for «forskning på dirvisen og prosessene i Polhavet, og for etableringen av Nansensenteret» og ble i 2007 tildelt Fridtjof Nansens belønning for fremragende forskning for «banebrytende studier av dynamiske oseanografiske prosesser i den arktiske marginale issonen.»«Nansens belønning for fremragende forskning», Det Norske Videnskaps-Akademi.

 Referanser 

 Eksterne lenker  

Kategori:Professorer ved Universitetet i Bergen
Kategori:Riddere av 1. klasse av St. Olavs Orden
Kategori:Personer fra Bergen kommune
Kategori:Medlemmer av Det Norske Videnskaps-Akademi
Kategori:Æresmedlemmer av Norges Tekniske Vitenskapsakademi
Kategori:Fødsler i 1938